
CONCLUZII 


e Datorită ritmului şi amplorii schimbărilor 
recente, mijloacele tradiționale de definire a 
operaţiilor militare tind să devină 
inadecvate. 


e Fluidizarea spațiului de luptă va duce la 
sporirea capacității de a vizualiza zona luptei, 
bătăliilor sau operațiilor şi modul în care 
forțele acționează. 


e Conflictele armate viitoare se vor desfăşura 


într-un spațiu multidimensional, alături de cel 
terestru, aerian şi naval, manifestându-se tot 
mai mult în cel cosmic şi informaţional. 


e În noile condiții, alegerea tipului de acțiune 
strategică va depinde de condiționările proprii 
statului, dar şi de cele determinate de 
atitudinea/poziția organizațiilor internaţionale 
de securitate şi a principalelor centre de 
putere. 


1. Noi elemente ale transformării 


Schimbările deosebite apărute în mediul de 
securitate şi în fizionomia ducerii acțiunilor 
militare, prin introducerea tehnologiilor stealth, 
noilor sisteme şi platforme de arme inteligente, 
senzorilor avansați, sistemelor C4ISR (comandă, 
control, comunicații, computere, informații, 
supraveghere şi recunoaştere) şi digitalizarea 
câmpului de luptă modern constituie câteva 
elemente ce au schimbat profund fizionomia 
conflictului militar. 

Reducerea efectivelor armatelor şi a 
bugetelor militare, restructurările, reorganizările, 
transformările, redotările cu tehnică de vârf, 
profesionalizarea, apariția unor noi riscuri, 
amenințări şi vulnerabilități, creşterea ponderii 
operațiilor altele decât războiul/operațiilor de 
stabilitate vor conduce la schimbarea concepției 


de ducere a acțiunilor militare, la apariția de noi 
strategii, doctrine (integrate, multinaționale) şi la o 
altfel de pregătire a forțelor armate în timp de 
pace, criză sau conflict/război. 

În noile condiţii, dispozitivele de luptă nu 
mai pot fi considerate rigide, lineare sau circulare 
(antigherilă), ci asimetrice, nelineare. Lupta 
lineară, statică, pe poziţii este considerată de mult 
depăşită şi este categoric evitată. Câmpul de luptă 
modern nu mai acceptă uniformitatea, liniaritatea 
clasică, cu fâşii, aliniamente, raioane, adâncimi, 
linii de despărțire etc. Este evident faptul că noile 
tipuri de conflict se deosebesc de precedentele şi 
prin: mediul extins de confruntare; caracterul 


asimetric; mediatizarea intensă; folosirea 
tehnologiilor specifice revoluției în problemele 
militare; creşterea importanței operațiilor 

informaționale; focalizarea pe infrastructuri critice 
— economice, informaţionale. De asemenea, se 
remarcă o creştere a ponderii forțelor speciale şi a 
celor de reacție rapidă, strategia indirectă de 
acțiune şi sporirea numărului de operații 
multinaționale şi a acţiunilor în coaliție. 

În viitorul apropiat acţiunile militare vor 
avea loc, probabil, într-un spaţiu de luptă fluid, 


multidimensional, caracterizat prin: acţiuni 
asimetrice, mobilitate, dispersabilitate, 
descentralizare, manevrabilitate, flexibilitate, 


folosirea unei game largi de acțiuni de luptă 
aeriene, terestre, navale, spaţiale, informaționale, 


psihologice şi speciale, duse simultan la nivel 
strategic, operativ şi tactic, continuu şi într-un 
ritm susținut, urmărindu-se lovirea decisivă a 
punctelor decisive ale inamicului şi obţinerea 
imediată a victoriei prin înfrângerea lui psihică şi 
fizică. 

Digitalizarea câmpului de luptă modern, 
modularitatea, modelarea şi simularea acțiunilor 
de luptă, câştigarea războiului informațional şi 
psihologic, a celui bazat pe rețea sunt deziderate 
ale marilor puteri, cu repercusiuni deosebite 
asupra fizionomiei luptei şi în special asupra 
instruirii eficiente a forţelor în timp de pace. 


2. Conflictul militar al viitorului 


Conflictele armate viitoare, prefigurate de 
operaţiunile multinaționale „Furtună în deşert”, 
„Forța Aliată” şi „Enduring Freedom”, nu se vor 
mai desfăşura numai într-un spațiu tridimensional, 
ci într-unul cu cinci dimensiuni, în care spațiul 
cosmic şi cel informaţional vor constitui noi medii 
de confruntare pentru domeniul militar. 

În aceste condiţii, numai adaptarea acțiunii 
militare la situațiile strategice reale şi abordarea 
sistemică, integratoare a tuturor domeniilor 
războiului, poate determina luarea unor decizii 
anticipative şi corecte. Caracteristica 
fundamentală a oricărui tip de război al viitorului 
o va constitui demasificarea şi neutralizarea 
mijloacelor prin distrugerea selectivă şi punctuală 
a obiectivelor vitale ale inamicului, folosindu-se 
sistemele de armament de înaltă precizie. Tendinţa 
care apare frecvent în scenariile privind acţiunile 
militare ale viitorului este aceea de a urmări 
obținerea unor efecte strategice cu forţe de valoare 
tactică. Un viitor război va fi purtat, probabil, fără 
întrebuințarea armei nucleare, dar nu se exclude 
pericolul folosirii armelor chimice şi biologice de 
către un potenţial agresor. 

Dacă analizăm fizionomia şi conţinutul 
viitorului conflict putem identifica direcțiile 
principale de evoluție a acestuia, cu toate că 


transformările din mediul militar sunt foarte 
rapide. Două tendințe se manifestă în mod evident, 
şi anume: 

> Armatele majorității statelor continuă să 
se doteze cu cele mai avansate echipamente şi 
categorii de armament, inclusiv de înaltă precizie 
şi inteligente, mărind probabilitatea intervențiilor 
de la mare distanță. De asemenea, dezvoltarea 
capabilitățile de transport şi susținere logistică 
pentru proiectarea forței constituie o preocupare 
actuală; 

> Unele forțe scăpate de sub controlul 
statului au posibilitatea de a recurge la acte 
teroriste şi crime pentru atingerea unor scopuri 
specifice, prin acţiuni militare asimetrice, putând 
afecta astfel punctele vulnerabile ale statului. 

Creşterea dependenţei inițierii unor acțiuni 
militare de deciziile politice internaționale va 
impune necesitatea concentrării eforturilor 
colective multinaționale pentru neutralizarea 
riscurilor şi amenințărilor, acțiunile militare 
constituind doar etape în procesul complex de 
stabilizare a situației. Angajarea armatei se va face 
potrivit regulilor specifice, care vor reflecta atât 
principiile dreptului internațional, legile 
războiului/conflictului armat, cât şi interesele 
naționale şi cele de alianță/coaliție. Aceste reguli 

de angajare vor fi elaborate sub controlul 
democratic civil asupra armatei, prin mecanismele 
deja consacrate ale statului de drept şi vor 
răspunde nevoilor operative. 

În funcție de natura şi amploarea 
riscurilor şi amenințărilor, alegerea tipului de 
acțiune strategică va depinde de condiționările 
proprii statului (scopurile urmărite, resursele 
economice, tehnico-ştiințifice, financiare, 
umane şi de mobilizare alocate, consecințele 
social-politice, natura relațiilor cu alte state, 
strategia militară națională), dar şi de cele 


determinate de atitudinea/poziția organizațiilor 
internaționale de securitate şi a principalelor 
centre de putere. 

Desfăşurarea unor operații şi acțiuni de luptă 
rapide şi eficiente necesită adâncirea gradului de 
integrare intercategorială şi multinațională a 
acțiunilor militare. Integrarea va trebui să aibă loc 
în plan instituțional, organizațional, tehnic şi 
intelectual. Aceasta va permite modularea, 
constituirea şi generarea forțelor necesare atingerii 
obiectivelor urmărite prin întrebuințarea selectivă 
şi graduală a mijloacelor militare. 


3. Tendinţe şi cerințe 


Costurile tot mai ridicate ale proceselor de 
modernizare şi de asigurare a operaționalității 
armatei vor impune mărirea eficienței în acțiuni şi 
operaţii ale categoriilor de forțe ale armatei, cât şi 
ale unor structuri întrunite aparținând acestora. 
Participarea armatei la operații multinaționale 
determină generalizarea unor strategii, doctrine, 
forme de pregătire şi proceduri de stat major 
comune, precum şi programe adecvate de 
înzestrare şi de planificare a forțelor. Flexibilitatea 
organizațională va întări substanțial capacitatea de 
reacție a armatei, iar modularitatea va conduce la 
creşterea interoperabilității şi mobilității, precum 
şi la optimizarea efortului logistic al structurilor 
militare ale acesteia. 

Tehnologiile performante vor determina o 
creştere considerabilă a parametrilor operaționali, 
şi mai ales privind: 

> mărirea distanţei de acțiune şi a preciziei 
care vor face posibilă lovirea selectivă şi 
punctuală a unor obiective; 

> capacitatea de a alege efectul la ţintă 
dintr-o gamă largă cuprinsă între efectele 
psihologice, neletale şi cele direct distrugătoare, 
care va oferi deciziei militare o flexibilitate 
sporită; 

> realizarea stării de confuzie necesare 
obținerii surprinderii şi victoriei prin procedee ale 


războiului psihologic, informaţional şi prin 
inducere în eroare; 
> sporirea capacității de reacție, 


optimizarea conducerii şi realizarea viabilității 


sistemelor tehnice. 

Folosirea tehnologiilor înalte va determina 
creşteri substanțiale ale mobilităţii trupelor, a 
vitezei de reacție şi a potențialelor defensive, 
sporirea capacității structurilor militare de a lărgi 
gama misiunilor accesibile, diversificarea 
procedeelor de ducere a acţiunilor de luptă şi 
operaţiilor şi va impune soluţii noi pentru protecția 
multidimensională a trupelor/obiectivelor. 
Focalizarea  alocării resurselor pe domeniile 
prioritare ca crea premisele realizării capacităților 
militare esenţiale ale armatei, care să-i permită 
adaptarea rapidă la cerințele impuse statelor 
membre NATO. 


Evitarea surprinderii în domeniul 
informațional va fi una din dominantele 
următorilor ani. Stăpânirea informației şi 


diseminarea acesteia înseamnă putere reală. 
Operațiile şi acțiunile militare întrunite vor 
impune perfecționarea forțelor şi mijloacelor 
pentru culegerea, prelucrarea şi utilizarea 
neîntreruptă a informaţiilor, precum şi protejarea 
lor pentru a împiedica un eventual adversar să-şi 
realizeze propriul flux informațional. Informația 
va avea un rol tot mai important ca element de 
multiplicare a puterii, permițând reducerea 
timpului necesar luării deciziilor optime şi lovirii 
eficiente şi decisive a adversarului. 

Viitoarele operații vor fi întrunite, 
multinaționale şi duse frecvent în cooperare cu 
organizații internaționale şi neguvernamentale. Va 
fi necesar să se constituie din timp structuri de 

comandă adecvate situației  (comandamente 
regionale) pentru a coordona acţiunile de 
conducere a operațiilor, categoriilor de forțe 
armate şi coalițiilor diferite, în loc să se constituie 
atunci, ad-hoc, pentru a îndeplini aceste misiuni. 
Optimizarea operaţiilor şi acţiunilor integrate va 
necesita o logistică specializată (militară) 
adecvată, flexibilă şi interoperabilă. Aceasta va 
presupune realizarea unui cadru care să permită 
cooperarea strictă a sistemului logistic cu cel 
informațional şi cu cel al infrastructurii teritoriale. 
Se vor asigura resursele necesare sprijinului 
eficient pentru operaţii şi acţiuni ale unor forţe tot 
mai mobile pentru o reacţie rapidă şi eficientă în 
situaţii de criză. 

În viitor, efectivele reduse, dar 
profesionalizate ale armatelor, vor necesita 
sisteme tehnico-militare foarte perfecționate, care 
vor mări ritmul ducerii acțiunilor de luptă, 
eficiența şi gradul de protecție, susținere şi 
supraviețuire al acestora. Toate categoriile de forțe 
trebuie să fie uşor deplasabile, sustenabile în 
teatru, să dispună de capabilități militare 
moderne/calitative, cu un grad înalt de protecție şi 
supraviețuire, să fie flexibile, mobile, adaptabile, 
create modular pentru a răspunde întregii game de 


misiuni şi operații militare (forţe expediționare). 
Constituirea de forțe expediționare este una dintre 
cerinţele exprese ale noii Directive Ministeriale a 
NATO. Aceste forțe trebuie să fie capabile să 
lupte şi să învingă şi, în acelaşi timp, să facă 
trecerea rapidă de la starea de război la operațiile 
altele decât războiul şi invers. 

Pe fundalul evidenţiat, conducerea militară 
devine din ce în ce mai suplă, tinzând să utilizeze 
preponderent, pe scară largă, informatizarea la 
toate nivelurile, planificarea strategică va creşte în 
importanță, iar prognoza va avea un rol 
preponderent în contracararea factorului 
imprevizibil în planificarea şi ducerea acțiunilor 
militare. 


Ca o concluzie, trebuie spus că ansamblul 
complex al transformărilor în conflictualitatea 
modernă nu poate fi cuprins prin simpla analiză a 
stadiului de dezvoltare militară al marilor puteri. 
Însă, în secolul al XXI-lea războiul va avea un 
caracter integrator, la care vor participa toate 
categoriile de forţe armate, inclusiv elementele 
cosmice şi informaționale, ceea ce va necesită o 
schimbare a modului de gândire şi orientarea clară 
cu fața către viitor. 


PROPUNERI 


Adaptarea acțiunii militare la situațiile strategice reale şi abordarea sistemică, integratoare a 
tuturor domeniilor războiului, în scopul luării unor decizii anticipative cât mai corecte. 
Este necesară o adâncire a gradului de integrare intercategorială şi multinațională a acțiunilor 


militare. 

